Leqdic-nneɣ mačči ɣef tesleḍt tasentalant i tmedyazt-is, maca ɣef unadi n tliwa iseg d-yettagem d unadi n yiḍrisen neɣ n yinzan, timucuha i yellan yakan di tgemmi taqbaylit d wamek i ten-yessemres ZDEK di tmedyazt-is. Ayen iwumi fkan yinagmayen isem n umyeḍres. Amyeḍres s tbadut-is d wamek i t-nessen yakan, d amyekcem n yiḍrisen way gar-asen (ama d tamedyazt neɣ d tasrit), d tmiḍrant i dyeqqaren adris aseklan ur yezmir ara ad d-yas kan akka weḥd-s, imi yebna ɣef yiḍrisen-nniḍen neɣ ɣef tikta-nniḍen i t-id-yezwaren.